บล.ไทยพาณิชย์รุกรายย่อย
แบงก์แม่หนุนเต็มที่เปิดบัญชีเร็ว ตลท.หวังคนเล่นหุ้นเพิ่มเท่าตัว
19 ต.ค. 2555

แบงก์แม่หนุนเต็มที่เปิดบัญชีเร็ว ตลท.หวังคนเล่นหุ้นเพิ่มเท่าตัว
“ทองมกุฎ” ปรับภาพลักษณ์ บล.ไทยพาณิชย์ เบนเข็มเป็นโบรเกอร์รายย่อย เปิดบัญชีทันใจได้ธนาคารแม่หนุน 3 ปีลูกค้ารายย่อยเพิ่มเป็น 70% 
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ ไทยพาณิชย์ (SCBS) เปิดเผยว่า บริษัทได้ปรับกลยุทธ์การดำเนินธุรกิจมาเป็นโบรกเกอร์ที่เน้นการให้บริการลูกค้ารายบุคคล จากเดิมภาพลักษณ์ของบริษัทจะเป็นโบรกเกอร์ที่เน้นให้บริการผู้ลงทุนสถาบัน เนื่องจากสามารถอาศัยเครือข่ายและแรงสนับสนุนจากธนาคารไทยพาณิชย์ (SCB) ซึ่งเป็นบริษัทแม่ ที่มีฐานลูกค้าเงินฝากจำนวนมากเข้าถึงลูกค้ารายบุคคลได้ดี
“บริษัทมองว่าควรทำในสิ่งที่เรามี ควรอาศัยฐานลูกค้าเงินฝากของธนาคารไทยพาณิชย์ที่มีอยู่ 12 ล้านบัญชี ให้มาเป็นจุดแข็งในการรุกเข้าไปทำการตลาด และคาดหวังว่าภายในปี 2558 สัดส่วนลูกค้ารายบุคคลจะเพิ่มเป็น 70% จาก 60% ในปัจจุบันและสถาบันจะลดสัดส่วนลงเหลือ 30% จาก 40% ในปัจจุบัน” ม.ล.ทองมกุฎ กล่าว
นอกจากนี้ ส่วนแบ่งการตลาดในส่วนของลูกค้ารายบุคคลก็เพิ่มขึ้นมาอยู่ที่ 2.5% เพิ่มเทียบจากสิ้นปีที่ผ่านมาอยู่ที่ 1.5% ถือว่าเป็นทิศทางการขยายตัวที่ดี 
ม.ล.ทองมกุฎ กล่าวว่า ขณะนี้บริษัทได้ให้บริการ “เปิดบัญชีหุ้นทันใจที่ไทยพาณิชย์” นักลงทุนสามารถเปิดบัญชีผ่านสาขาของธนาคารกว่า 70 สาขา ในสิ้นปีนี้และจะขยายบริการให้ครอบคลุมทุกสาขาที่มีอยู่ 1,126 สาขา ภายในไตรมาส 2 ของปี 2556 คาดหวังว่าจะมีผู้มาเปิดบัญชี 5,000 บัญชี 
นอกจากนี้ ผู้ลงทุนสามารถทราบผลการอนุมัติภายในครึ่งวันทำการสำหรับบัญชีเงินสด (แคชบาลานช์) และ 1 วันสำหรับบัญชีหุ้นประเภทวงเงิน (แคช แอกเคาต์) ซึ่งเร็วกว่าการอนุมัติบัญชีหุ้นตามปกติใช้เวลา 35 วันทำการ และบริษัทจะมีการออกสินค้าและบริการอื่นๆ ตามมา 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า ศักยภาพของประเทศไทยคาดว่าจำนวนบัญชีหุ้นน่าจะโตได้อีกเท่าตัว หรือระดับ 1.5 ล้านบัญชี จาก 7 แสนบัญชีในปัจจุบัน ส่วนจะเป็นเมื่อไหร่นั้นขึ้นอยู่กับการทำการตลาดและจัดโครงการของโบรกเกอร์ 
กรณีธนาคารแห่งประเทศไทย (ธปท.) ลดดอกเบี้ยนโยบายลง0.25% นั้น ถือเป็นข่าวดีหนุนให้หุ้นไทยปรับตัวบวก ทำให้อัตราราคาเทียบกับกำไรต่อหุ้น (พี/อี) สูงประมาณ 14 เท่า เทียบกับตลาดหุ้นในภูมิภาคจากเดิมตลาดหุ้นไทยมีส่วนลด 
“ตอนนี้หุ้นบางตัวบางกลุ่ม พี/อี สูงมากแล้ว อยากให้นักลงทุนรอดูผลประกอบการของบริษัทจดทะเบียนอีก 23 สัปดาห์ข้างหน้า หากกำไรยังโตได้อย่างต่อเนื่อง ก็ยังสามารถลงทุนได้อีก” นายจรัมพร กล่าว